Súradnice: 48°43′44″S 22°15′57″V﻿ / ﻿48,7290°S 22,2658°V﻿ / 48.7290; 22.2658

**Drieňovský potok** je potok v Zemplíne v severozápadnej časti územia obce Porúbka v okrese Sobrance. Je to pravostranný prítok Kútočného potoka v povodí Bodrogu; má dĺžku 5,2 km. Je vodným tokom VIII. rádu. Hydrologické poradie (číslo povodia): 4-30-06-768. Geomorfologická kategorizácia: geomorfologický celok Vihorlatské vrchy, geomorfologický podcelok Popriečny a v krátkom úseku pri ústí geomorfologický celok Východoslovenská pahorkatina, geomorfologický podcelok Zalužická pahorkatina.

Prameň
------

Vodný tok *Drieňovský potok* pramení v nadmorskej výške 650 m n. m. na západnom lesnatom úbočí vrchu Čierťaž vo Vihorlatských vrchoch na území obce Porúbka v okrese Sobrance. Pramení a preteká v geomorfologickom celku Vihorlatské vrchy, v geomorfologickom podcelku Popriečny a na malom úseku pred zaústením tečie geomorfologickým celkom Východoslovenská pahorkatina, geomorfologickým podcelkom Zalužická pahorkatina.

Opis toku
---------

Od prameňa na úbočí vrchu *Čierťaž* (904 m n. m.) *Drieňovský potok* tečie západným smerom 0,6 km a ďalej sa jemne stáča do juhozápadného smeru; tento smer si zachováva až po svoje ústie. Preteká lesom *Drienkovský vrch*, ktorý je lokalizovaný na severnom a západnom úpätí vrchu *Drieňovský vrch* (626 m n. m.), nižšie preteká východnou a južnou časťou lesa *Mäsiarová* a severnou časťou trvalého trávneho porastu (pasienok a lúka) s názvom *Drienkov*. Po opustení lesného komplexu preteká trvalým trávnym porastom *Vinica* a ornou pôdou *Rúbaň*. Tesne na okraji intravilánu obce Porúbka ústi do Kútočného potoka. Vodný tok *Drieňovský potok* nemá prítoky; pramení a preteká v lesnom extraviláne a iba záverečných 0,3 km vrátane zaústenia tečie poľnohospodárskym extravilánom obce Porúbka.

Pôvod názvu
-----------

Názov vodného toku *Drieňovský potok* súvisí s charakteristickým výskytom dreviny z čeľade drieňovitých drieňa obyčajného (*Cornus mas*) v priestore, ktorým tento vodný tok preteká. Vodný tok *Drieňovský potok* preteká lesom *Drienkovský vrch*, úpätím vrchu *Drieňovský vrch* a ďalej tečie cez trvalý trávny porast *Drienkov* v katastrálnom území obce Porúbka v okrese Sobrance. Je zrejmé, že tieto toponymá vzájomne súvisia. Zo slovného základu *drieň* rozšíreného o príponu menného adjektíva *-ov* systémovým utvorením prídavného mena formantom *-ský* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Drieňovský potok* ako súčasť veľmi početnej skupiny názvov v slovenskej toponymii, najmä hydronymii. Je pravdepodobné, že v pomenovacom procese toponým bol primárne pomenovaný vrch *Drieňovský vrch* a vodný tok *Drieňovský potok* bol týmto procesom dotknutý až sekundárne. Názov vodného toku *Drieňovský potok* bol štandardizovaný v roku 1990.

Značný počet názvov iných potokov na Slovensku obsahuje slovný základ všeobecného podstatného mena *drieň*: Drienický potok, Drienok, Drieňov, Drieňová, Drienovec, Drieňovec (prítok Budinského potoka), Drieňovec (prítok kanála Veľké Revištia-Bežovce), Drienovka, Drienovský potok, Drieňovský potok (prítok Východného Turca), Drieňovský potok (prítok Slatiny), Drieňovský potok (prítok Mačacieho potoka), Drieňovský potok (prítok Štiavnice), Drieňový potok (prítok Žitavy), Drieňový potok (prítok Bukového potoka) i kanálov: Drieňový kanál, Drieňovský kanál, Drieňovec. Názvy týchto vodných tokov majú podobnú motiváciu: buď v svojom pomenovacom procese prebrali s prípadnou modifikáciou do svojho názvu časť názvu sídelného objektu (obce, časti obce) respektíve nesídelného objektu (vrchu, lesa) alebo v pomenovacom procese primárne využili slovný základ apelatíva *drieň*.

Referencie
----------

1. ↑   KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-10-06].
2. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 126. 079-902-87 NVA.
3. ↑  Priebeh vodného toku *Drieňovský potok* v Základnej báze údajov geografického informačného systému ZB GIS. Dostupné on-line na  [cit. 2021-10-10].
4. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Východoslovenský kraj. Slovenský úrad geodézie a kartografie, č. P-378/1975 z 19.11.1975, Kartografické informácie 8. 153 s. S. 27, 28. Bratislava 1976. 79-002-76.
5. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-10-04).
6. ↑  Geografické názvy okresu Michalovce A34. Geografické názvoslovné zoznamy OSN – Slovenskej republiky. Bratislava: Úrad, geodézie, kartografie a katastra Slovenskej republiky, GK-2406/1993 zo 17.11.1993. 89 s. S. 44, 69. ISBN 80-85672-07-3.
7. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 25, 26, 139 - 142.
8. ↑  Názvy vodných tokov a vodných plôch SR. Povodie Bodrogu a Tisy A18. Bratislava: Slovenský úrad geodézie a kartografie, P-425/1990 z 31.10.1990. 82 s. S. 38 a 61. ISBN 80-85164-17-5.

| * z
* d
* u
Vodné toky v povodí kanála Veľké Revištia-Bežovce |
| --- |
| *Kanál Veľké Revištia-Bežovce* → *Uh* → *Laborec* → *Latorica* → *Bodrog* → *Tisa* → *Dunaj* |
| Vodné toky | 
* Baškovský kanál
* Beňatinská voda
* Brezinský potok
* Breznický potok
* Čierťažský potok
* Dielový potok
* Drieňovec
* Drieňovský potok
* Dubnícky potok
* Gazdovský potok
* Hlboký potok
* Hliník
* Kadnianka
* **Kruhovský potok**
* Kútočný potok
* Lubenský potok
* Lukavec
* Medový potok
* **Olšava**
* **Orechovský potok**
* Pastviskový potok
* Priekopský potok
* Slaný potok
* **Sobranecký potok**
* Suchý potok
* Syrový potok
* Tibavka
* Toroškov potok
* **Veľké Revištia-Bežovce**
* Vojnatinský potok
* Záhorský kanál
* **Žiarovnica**

 |
| Vodná plocha | 
* Vodná nádrž Orechová

 |